РЕШЕНИЕ НА СЪВЕТА
от 10 юли 2007 година
относно насоки за политиките по заетостта на държавите-членки
(2007/491/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 128, параграф 2 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
след консултации с Комитета на регионите,
като взе предвид становището на Комитета по заетостта (3),
като има предвид, че:
(1)
Реформата на Лисабонската стратегия през 2005 г. постави акцент върху растежа и работните места. Насоките относно заетостта на Европейската стратегия за заетостта, установени в приложението към Решение 2005/600/ЕО на Съвета от 12 юли 2005 година относно насоки за политиките по заетостта на държавите-членки (4) и Общите насоки на икономическата политика, установени в Препоръка 2005/601/ЕО на Съвета от 12 юли 2005 г. относно общите насоки на икономическата политика на държавите-членки и Общността (2005-2008 г.) (5) бяха приети като единен пакет, като Европейската стратегия за заетостта има водеща роля при изпълнението на целите в областта на заетостта и пазара на труда от Лисабонската стратегия.
(2)
Европейският съюз следва да мобилизира всички подходящи национални и общностни ресурси, включително политиката на сближаване, в трите измерения на Лисабонската стратегия (икономическо, социално и в областта на околната среда), с цел да се използва по-добре тяхната съгласуваност в общия контекст на устойчивото развитие.
(3)
Насоките по заетостта и общите насоки на икономическата политика следва да бъдат изцяло преразглеждани само веднъж на всеки три години, докато в междинните години до 2008 г. тяхното актуализиране следва да остане строго ограничено, за да осигури степента на стабилност, необходима за ефективното им прилагане.
(4)
Прегледът на националните програми на държавите-членки за реформи, съдържащ се в годишния доклад на Комисията за напредъка и в Съвместния доклад за трудовата заетост, показва, че държавите-членки следва да продължат да полагат всички усилия за решаване на проблемите в следните приоритетни области:
-
привличане и задържане на повече хора в трудова заетост, увеличаване на предлагането на работна ръка и модернизиране на системите за социална защита,
-
подобряване на адаптивността на работниците и предприятията, и
-
увеличаване на инвестициите в човешкия капитал посредством по-добро образование и умения.
(5)
Европейският съвет от 23-24 март 2006 г. подчерта централната роля на политиките по заетостта в рамките на Лисабонската стратегия и необходимостта от увеличаване на възможностите за заетост за приоритетните категории в рамките на подхода, основан на жизнения цикъл. В тази връзка той одобри Европейския пакт за равенство на половете, чиято цел е да допринесе за увеличаване на обществения интерес към въпросите, свързани с равенството между половете, и да даде нов тласък на подобряването на перспективите и възможностите, предоставяни на жените като цяло.
(6)
Премахването на пречките пред мобилността на работниците, съгласно предвиденото в Договорите, включително в Договорите за присъединяване, следва да заздрави функционирането на вътрешния пазар и да повиши потенциала му за растеж и заетост.
(7)
В светлината на направения от Комисията преглед на националните програми на държавите-членки за реформи, както и на заключенията на Европейския съвет, следва да се наблегне върху ефективното и навременно изпълнение, като се обърне особено внимание на договорените количествени цели, предвидени в насоките за 2005-2008 г.
(8)
Държавите-членки следва да вземат предвид насоките по заетостта, когато планират използването на финансирането от Общността, по-специално използването на Европейския социален фонд.
(9)
С оглед на интегрирания характер на пакета от насоки, държавите-членки следва да прилагат изцяло общите насоки за икономическата политика,
ПРИЕ НАСТОЯЩОТО РЕШЕНИЕ:
Член 1
Насоките за политиките по заетостта на държавите-членки, установени в приложението към Решение 2005/600/ЕО, се запазват за 2007 г. и следва да бъдат взети предвид от държавите-членки в техните политики по заетостта.
Член 2
Адресати на настоящото решение са държавите-членки.
Съставено в Брюксел на 10 юли 2007 година.